**Mitropolitul Iacob Stamati ,,Pestalozzi[[1]](#footnote-2) al românilor”**

Mitropolitul Iacob Stamati s-a născut la 24 iunie 1749, în Transilvania, în ţinutul Bistriţei. Despre familia lui ştim foarte puţine lucruri, din tradiţiile familiale sau din relatările biografului său, medicul sas Andreas Wolf[[2]](#footnote-3). Potrivit acestuia, Iacob s-a născut din părinţi „săraci şi smeriţi“. Tatăl său s-ar fi numit Alexandru Stamati[[3]](#footnote-4), iar pe mama sa, o femeie simplă din Transilvania, nu o cunoaștem după nume, fiindu-ne prezentată din literatura care istoriseşte vizita pe care a făcut-o la Iaşi, fiului ei, ajuns mitropolit. O frumoasă relatare a acestui episod o găsim într-o poezie a Sfântului Ioan Iacob de la Neamț ,,La Patronul Mitropolitului Iacob Stamate, al Moldovei”. Pentru frumusețea prezentării caracterului Înaltului Ierarh voi reda textul acestei poezii: ,,*Într-o sală îmbrăcată/Cu icoane şi cu flori,/Ospătează feţe-alese/De ierarhi şi dregători/Iar în capul mesei şade/Bucuros Mitropolitul,/Cel iubit de tot norodul,/Iacob îmbunătăţitul./Este ziua lui cinstită/Şi de asta - negreşit -/Cele mai înalte feţe/Din Moldova au venit./Închinând mesenii veseli/La pahare de vin vechi,/Un diacon îi şopteşte/Lui Vlădica la urechi:/„Să mă iertaţi, Prea Sfinţite,/O bătrână de la ţară,/Ar dori ca să te vadă/Şi de mult aşteapt-afară.“/Întru inima lui mare/Şi cu nobilă simţire,/Se trezeşte dintr-o dată,/O duioasă presimţire!/Şi privind pe geam, la poartă,/Ca să se încredinţeze,/A zâmbit cu duioşie,/Începând să lăcrimeze./Toţi se uită cu mirare,/Neînţelegând de fel,/Când el spune la Diacon,/S-o aducă către el./Fără multă zăbovire,/S-a ivit o bătrânică,/În costumul de la munte;/Cu opinci şi cu sarică./Gârbovă, cu traista-n spate,/Ea păşeşte cam agale,/Sârguindu-se să calce/Tot pe-alăturea de ţoale!/Ajungând lângă Vlădica,/Dânsul s-a sculat grăbit/Şi primind-o, i-a dat locul/Cel din dreapta, mai cinstit./ - „Iaca, Mamă, (zice dânsa)/Am ştiut că ai patron/Şi-am venit pe jos de-acasă/Să-ţi aduc un mic plocon./Uite colo brânzişoară/De la noi, de la obcină,/Şi prea multă sănătate/Cei de-acasă îţi închină!“/Toţi se uită cu mirare/La Înaltul Prea Sfinţit,/Parcă vrând ca să-l întrebe/Despre babă, ce-a păţit!/Pricepând a lor mirare,/El cu chipul zâmbitor/Şi cu buze tremurânde/A rostit către sobor:/Preacinstiţilor mei oaspeţi!/Nu vă mai miraţi aşa!/Iată, bătrânica asta/Este însăşi mama mea!/Dacă astăzi sunt la cinste,/Asta-i datorită ei,/De la dânsa am eu viaţa/Şi smeritul obicei./Ea m-a legănat pe braţe/Şi la piept m-a alăptat,/Ea mi-a dat întâi povaţă,/Crezul ea m-a învăţat./Respectaţi sarica asta,/ Care vine de la oi,/Datorită ei sunt astăzi/Ca Păstor ales de voi./Astăzi eu împart cu dânsa/Cinstea mea cuviincios/Şi vă rog, gustaţi cu toţii/Din smeritul ei prinos!/Deci, vorbind aşa Vlădica,/Face semn la omul său/Ca să dea la fiecare/Caşcaval de la Rarău. /”*

Tânărul Ioan Stamati în anul 1760 la vârsta de 11 ani, a trecut munţii în Moldova împreună cu familia, îndreptându-se spre Mănăstirea Neamţ, așa cum altădată a trecut munții și unchiul său episcopul Pahomie al Romanului, care acum era una dintre personalităţile de frunte ale spiritualităţii monahale româneşti şi cel mai cultivat dintre arhiereii Moldovei acelui timp. Despre gradul de rudenie dintre cei doi, aflăm inscripţia de pe crucea îmbrăcată cu argint, pe care mitropolitul Iacob a dăruit-o Schitului Pocrov: „Această sfântă cruce, cu părticică din Sfântul Lemn, s-au dăruit de Preasfinţia sa Mitropolitul Chir Iacob la Biserica moşului său, la sihăstria Pocrov“.

În Mănăstirea Neamţ, părintele său duhovnicesc Arhimandritul Lazăr Ursu[[4]](#footnote-5) originar tot din Bistrița-Năsăud și care știa multă carte, este cel care l-a învățat scrisul, cititul și slujirea în biserică. De la Ioasaf a învățat limbile greacă și slavonă. Ucenicul dovedind multă pricepere și atenţie, pe care le va cultiva la superlativ prin ascultare, la 3 aprilie 1764, a fost tuns în monahism, după încheierea celor trei ani de ucenicie. Evidențiindu-se ca vrednic ostenitor în faţa obştii de aproximativ 500 de monahi, la vârsta de 20 ani a fost ales econom al mănăstirii.

Pentru buna chivernisire a bunurilor mănăstirii, mitropolitul Gavriil Callimachi (1760-1786) îl va chema pe Iacob la Iaşi în 1774 şi îi va încredinţa funcţia administrativă de dichiu (administrator al averilor Mitropoliei). În paralel cu activitatea sa în viaţa eclesială, îşi continuă pregătirea cărturărească începută la Mănăstirea Neamţ, în contactul cu oamenii şi instituţiile de cultură ale vremii. În această perioadă Mitropolitul Gavriil Gallimachi a început lucrările bisericii cu hramul Sfântul Gheorghe din curtea mitropolitană, iar tânărul Ioacob Stamati a fost delegat cu supravegherea lucrărilor. În anul 1782 când Episcopul de Huși, Inochentie (1752-1782) a trecut la cele veșnice, el candidează alături de alți doi concurenți, pentru funcția vacantă de episcop și la 18 decembrie 1782 a fost hirotonit Episcop de Huși. Ceremonia de investitură s-a desfășurat în biserica Sfântul Gheorghe de a cărui construcție s-a ocupat.

Perioada cât a fost episcop la Huşi (1782-1792) a reprezentat pentru Iacob Stamati transformarea acesteia dintr-o episcopie „prădată până la scândură“[[5]](#footnote-6) într-o „grădină a Moldovei“ prin stăruință și hărnicie. Realizările administrative au creat cadrul necesar pentru cele culturale, astfel încât cel pe care actul de hirotonie în episcop îl recomanda ca fiind „vrednic de toată ştiinţa“ a desfăşurat o frumoasă activitate culturală[[6]](#footnote-7). S-a arătat exigent în ceea ce priveşte ştiinţa de carte a preoţilor şi diaconilor pe care îi hirotonea, a adresat frumoase cuvinte de învăţătură în întreaga eparhie prin pastorale și a fost preocupat ca toate bisericile să fie înzestrate cu cărţile necesare cultului. Iacob a fost un reorganizator al şcolii de pe lângă episcopie, purtându-i de grijă atât cât i-au permis condiţiile materiale şi vremurile vitrege. A susţinut tineri la învăţătură, între aceştia numărându-se şi Vasile Costachi, viitorul mitropolit Veniamin. Tot în timpul cât era episcop la Huși, în anul 1788 a răscumpărat 500 de prizonieri turci din ,,mâna muscalilor” cu suma de 16000 de lei și i-a trimis la Constantinopol pe cheltuiala sa, fapt ce va stârni admirația sultanului.

În anul 1792 a fost ales mitropolit și în această calitate se va strădui să ridice gradul de cultură a preoților și diaconilor, precum și educarea poporului. Mitropolitul Iacob s-a remarcat şi prin activitatea sa filantropică. Într-una din dughenele din jurul Mitropoliei a așezat spital și farmacie pentru popor, a înființat prisăci, a obținut de la Mihail Șuțu act de danie pentru sare de la ocne, a obținut de la autoritățile austriece scutirea de dări pentru averile Bisericii din Bucovina, recâștigând pentru aceasta și moșiile care fusese înstrăinate. A ajutat mulțime de văduve și orfani, pe preoții săraci, pe fiicele de boieri care nu aveau zestre le ajuta cu bani pentru a se putea căsători[[7]](#footnote-8). A făcut danii către mănăstirile Neamţ, Secu, Procov precum și alte binefaceri, așa cum aflăm de la biograful său Andreas Wolf: „mai multe sute de văduve în mizerie şi orfani au fost salvaţi de la inaniţie, prin generozitatea sa. Fiice de boieri sărace, dar virtuoase, au primit de la el daruri de nuntă, de la 10-20 pungi; fără acest sprijin, ele trebuiau să rămână necăsătorite. Ori unde întâlnea nefericiţi îi ajuta. Câţi flămânzi n-a hrănit el, câţi goi n-a îmbrăcat! Toate acestea le-a făcut fără zgomot, fără a-şi da aerul unui binefăcător, fără a avea nevoie de mulţumirea celui pe care-l salvase”[[8]](#footnote-9). Deşi a păstorit în vremuri grele, mitropolitul a găsit echilibrul necesar pentru a evita amestecul puterii politice în viaţa Bisericii. De aceea, a fost încadrat în egală măsură între cărturarii şi oamenii politici ai vremii sale, ca unul care s-a manifestat activ în toate domeniile vieţii politice şi culturale. Prin personalitatea şi activitatea sa, ierarhul a fost, la sfârşit de secol XVIII şi început de secol XIX, „un centru de gravitate al culturii din Moldova“. La 28 aprilie 1800, împreună cu câțiva boieri rânduiți de voievodul Constantin Ipsilante, la sfaturile lui Andreas Wolf membru al Academiei din Gottingen, luă măsuri pentru dezvoltarea Academiei din Iași[[9]](#footnote-10). S-a remarcat prin activitatea culturală, mai ales pentru interesul manifestat pentru învățământ, fapt pentru care a fost supranumit *Pestalozzi al românilor.* El a întocmit un memoriu, numit „*anaforaua mitropolitului Iacob Stamati”[[10]](#footnote-11)*, în vederea reorganizării învăţământului moldovean. Scopul memoriului este „spre mai bună starea şi statornicia acestui de obştie folositor lucru”. Memoriul este structurat în 9 ponturi (puncte):

- pontul I se ocupă de localul aşa-numitei „academii”, întemeiată de Grigorie Ghica şi înzestrată cu „dascăli de multe feluri”, care acum era necorespunzător;

- pontul II privește veniturile şi cheltuielile şcolii. Academia, asemenea celorlalte şcoli, se întreţinea din cei 4 lei pe care fiecare preot şi fiecare diacon îi plătea anual, fiind strânşi de protopop odată cu obişnuitul plocon al mitropoliei. Raportul constată că banii respectivi sunt suficienţi pentru plata dascălilor, „atât de limba elinească, cât şi de cea moldovenească”[[11]](#footnote-12);

- la pontul III se face referire la materiile de învăţământ. În el se ocupă de predarea limbii greceşti, limbă de predare la toate „neamurile Europei”, însă se ridică împotriva metodei folosite în predarea ei. Astfel, el arată că profesorii greci pleacă, în predarea ei, „de la cele neştiute la cele ştiute”, pe când ar trebui să plece „de la cele ştiute la cele neştiute”. Din lipsă de metodă, elevii „mai şi zece şi doisprezece ani îmbătrânesc în gramatică”. Mitropolitul Iacob compară situaţia din şcolile din Moldova cu cea a altor popoare, unde, în cinci ani, cu o bună metodă, elevii ajung „pe cei mai adânci singrafi, prea cu amăruntul înţeleg”. El concretizează principiile în exemple, arătând că după ce copiii vor învăţa „oareşce gramatică”, li se vor „paradosi mitiile lui Esop”şi, treptat, altele, explicându-li-se cuvintele „din lecsis în lecsis”. În acelaşi capitol se ridică şi împotriva abuzului de memorizare, care era caracteristica învăţământului epocii respective, elevii „nimica cu totul ştiind sau înţelegând”. Mitropolitul are o concepţie interesantă şi despre vacanţă „necontenirea învăţăturii face desăvârşiţi învăţaţi ucenicii”, iar „vacanţiile (...) nu pricinuiesc altă fără numai îi fac să uite şi cele ce au învăţat, căci toată deprinderea din nelucrare se strică şi de istov se prăpădeşte”. De aceea, el propune reducerea timpului afectat vacanţei, numai la duminici, praznice împărăteşti şi o lună de vacanţă propriu-zisă, „când sunt arşiţele soarelui”;

- pontul IV priveşte pe „dascălii epistimurilor”(ştiinţelor). Vorbind de necesitatea predării ştiinţelor (geometria, matematica, filosofia) în şcoală, el spune că „o academie fără epistimuri este ca o casă fără fereşti”. Cât priveşte limba de predare, mitropolitul propunea limba greacă, desigur având în vedere contextul vremii, precum şi faptul că până atunci nu se predaseră disciplinele ştiinţifice în limba română. Este adevărat că în recomandarea limbii greceşti un rol deosebit l-au avut şi cunoștințele sale de limbă, întrucât mitropolitul însuşi era bun cunoscător al acesteia[[12]](#footnote-13);

- pontul V se referă la predarea Dreptului în limba latină: „Apoi, cine nu ştie că spre înţelegerea pravilelor este trebuitoare limba latină”. Argumentul lui este susţinut şi de faptul că, în viziunea sa, „limba latină este utilă spre îndreptarea şi împodobirea limbii moldoveneşti”;

- pontul VI tratează despre „dascălii de geometrie practică”. Egiptenii, conform mitropolitului Iacob, au fost cei dintâi „care au aflat geometria”;

- pontul VII se ocupă de drepturile şi obligaţiile elevilor: „Câţi vor fi leneşi şi neiubitori de învăţătură se scot afară şi se pun alţii în locul lor, fără făţării, căci niciodată şcoala nu este hrănitoare de săraci, ci hrănitoare de învăţătură şi pentru aceasta pe cel ce are trebuinţă de învăţătură îl hrăneşte până la o vreme, şi-l învaţă, iar pe cel ce are trebuinţă numai de milă, îl trimite la cutia milelor”. Din acelaşi capitol mai aflăm că durata şcolii era de 6 ani, examenele ținându-se din 6 în 6 luni, iar atât elevii, cât şi profesorii erau pedepsiţi de către epitropi în caz de rea purtare chiar în afară de şcoală; elevii şi profesorii sunt scutiţi de impozite; sănătatea elevilor este îngrijită în mod gratuit; se instituie obligativitatea pentru elevi de a-şi scoate certificate de şcolaritate de la dascălii lor;

- pontul VIII face referire la păzitorul cărţilor şcolii. Se pot împrumuta cărţi acasă numai cu aprobarea epitropilor. Pentru dotarea bibliotecii cu fond de carte, mitropolitul propune: „Iar spre împodobirea şi bun nume acestei biblioteci, nici unul din neguţitor nu va aduce în pământul acesta carte nouă şi de curând ieşită la lumină, până nu va da una dintr-însele să se pue în biblioteca aceasta de obştie, iar de va fi cartea mare şi de mult preţ, atuncea i se va da preţul la jumătate”[[13]](#footnote-14);

- pontul IX cuprinde atribuţiile epitropilor şcolii, care vor avea în purtarea lor de grijă „acest deobşte folositor lucru al patriei şi lui Dumnezeu plăcut”, adică şcoala, considerată de luminatul mitropolit *un bun prin excelenţă al ţării.* Osteneala epitropilor va fi recompensată numai cu „plata cerească”[[14]](#footnote-15). Tot în vremea păstoriei sale, au fost tipărite și o serie de cărți didactice: *Gramatica Theologhicească* (1795) a lui Platon al Moscovei, tradusă de învăţatul episcop Amfilohie Hotiniul, *De obşte Gheografie* (1795), tălmăcită de acelaşi învățat episcop, şi *Elemente de aritmetică* (1795). Marele merit al acestor lucrări constă în aceea că prin intermediul lor s-a putut răspândi cultura în rândul poporului român. Deși mitropolitul Iacob nu este autorul acestor cărți, el a contribuit, prin tipărirea lor, de cele mai multe ori din propriile sale resurse financiare, la marea operă de dezvoltare culturală de la sfârşitul secolului al XVIII-lea.

Mitropolitul Iacob Stamati a păstorit în Moldova în vremuri tulburi, în care au avut loc schimbări dese la domnie. Astfel, în timpul arhipăstoririi sale, la tronul Moldovei s-au succedat cinci domni în şase domnii: Alexandru Moruzi, Mihai Suţu, Alexandru Callimachi, Constantin Ipsilanti, Alexandru Suţu şi, din nou Alexandru Moruzi.

Mitropolitul a reprezentat un factor de stabilitate, într-o perioadă de instabilitate politică, pe fondul prăbuşirii ordinii otomane în Ţările Române. A condus cu fermitate și responsabilitate treburile duhovniceşti ale eparhiei, desfăşurând însă și o bogată activitate gospodărească şi culturală. Între realizările sale gospodăreşti, se numără ridicarea Palatului mitropolitan, care se păstrează până astăzi în forma refăcută în timpul mitropolitului Partenie Clinceni, la începutul secolul al XX-lea (1902-1904). A ctitorit Biserica Banu din Iași, biserică ce era spre folosul celor sărmani și unde se află mai multe obiecte donate de ierarh, printre care o icoană donată în 1802, un chivot, o cruce ,,cu părticică din sfințitul lemn”, tabloul ierarhului și altele.

În timpul cât a fost mitropolit au avut loc multe convertiri la creștinism din rândul evreilor. De asemenea trebuie să amintim și covârșitoarea influență ce a avut-o asupra viitorului Mitropolit Veniamin Costachi pe care Mitropolitul Iacob Stamati l-a primit în grija sa în 1784, de la tatăl acestuia Grigoraș Costachi, boier de viță veche, văduv și bolnav. În muzeul de la Mănăstirea Neamț se află un tablou în care este reprezentat Mitropolitul Iacob Stamate cum îl primește în mănăstire pe copilul Vasile (Veniamin) Costachi.

La 9 martie 1803 Mitropolitul Iacob Stamati a trecut la cele veșnice, lăsând istoriei un exemplu de vrednicie și demnitate, așa cum mai târziu, în 1805 avea să îl caracterizeze medicul și prietenul său Andreas Wolf: „Între bărbaţii care au purtat în timpul mai nou cu vrednicie şi chiar în înţelesul adevăratei religii a lui Hristos cârja de păstor duhovnicesc în Principatul Moldovei, dacă nu locul întâi, desigur unul din cele mai de frunte locuri se cuvine mitropolitului Iacob (…). Activitatea lui, grija lui pentru îmbunătăţirea disciplinei bisericeşti, dar mai ales neclintitul lui simţ de dreptate şi râvna înflăcărată de a promova din toate puterile, în largu-i cerc de influenţă, binele semenilor săi, de orice religie ar fi fost, îi vor perpetua amintirea binecuvântată până la cea mai târzie posteritate“[[15]](#footnote-16).

**Pr. Cuțuhan Ionel**

1. Johann Heinrich Pestalozzi, născut în 12 ianuarie 1746 la Zürich, Elveția decedat ăn data de 17 februarie 1827 (81

   de ani) la Brugg, Elveția înmormântat la Birr. Căsătorit cu Anna Pestalozzi, pedagog, filozof,om politic, filantrop,

   scriitor, reformator al educației. A reînnoit și îmbogățit metodele și conținutul învățământului primar, fiind

   considerat întemeietorul școlii populare. Pestalozzi fost influențat atât de iluminism, cât și de romantism. Astfel, a

   considerat că îmbunătățirea situației maselor populare se poate realiza în primul rând prin educație și instrucție, care

   trebuie să se desfășoare, atât în școală cât și în mediul familial, conform naturii, adică să descopere și să stimuleze

   abilitățile înnăscute al copilului. Considerând că tineretul trebuie să fie înzestrat nu numai cu cunoștințe, ci și cu

   deprinderi practice, a preconizat îmbinarea instrucțiunii cu munca productivă. Principiile școlii pestalozziene au

   fost preluate, cu unele îmbunătățiri, de întreaga pedagogie științifică: intuiția, stimularea activității proprii a

   copilului, respectarea individualității lui, asigurarea dezvoltării armonioase și echilibrate a omului și încadrarea în

   comunitatea educativă , de la familie până la umanitate. I. RădulescuPogoneanu, I.H. *Pestalozzi- o schiță a vieței și*

   *a ideilor sale*, Ediția II, Editura Cartea Românească S.A., București 1927. Andreas Wolf, s-a născut la Cristian

   (Grossau), la 13octombrie 1741și a murit la Sibiu la 17 august 1812. A urmat școaIa la Sibiu, a studiat și muzica ,

   pianul fiind instrumental lui preferat, invățând în același timp și limba valahă. Din anul 1767 a fost rector al școlii

   de tip trivium de la Cisnădie (Helteu). A compus muzica pentru mai multe bucăți vocale, precum și textul unora

   dintre ele. În 1774, el se horărăște să plece la Viena să studieze medicina, mergând după aceea la Trnava și Erlagen,

   de unde s-a înapoiat la Sibiu cu diploma de doctor în medicină, în anul 1777, practicând medicina acolo până în

   anul 1780, după care pleacă în Moldova unde fusese chemat de domnitorul Constantin Moruzi, la recomandarea

   doctorului Adam Chenot. Acesta era întors de curând din Moldova, unde ingrijise pe Sultana, fiica domnului, care

   era măritată cu Scarlat Sturza, bolnav cu o afecțiune nervoasă, nu voia sa se mai intoarcă în Moldova, unde era

   chemat stăruitor de domn, care a intervenit și la baronul von Brukenthal în acest sens. [↑](#footnote-ref-2)
2. Wolf îl înlocuiește pe Chenot și câstigă încrederea domnului, lecuind pe tânăra domniță, pe care o și însoțește în

   anul acela la mănăstirea Neamț, în pelerinajul ei de mulțumire pentru însănătoșirea sa. A rămas în Moldova până la

   începutul anului 1783, când Alexandru Mavrocordat,succesorul lui Constantin Moruzi, îl silește sa părăsească țara.

   Când condițiile politice sunt prielnice el revine în Moldova. În amintirile sale, el exprimă respect și recunoștință

   pentru mitropolitul Iacob Stamate, pe care îl numește patronul său. Pe acesta l-a cunoscut mai întâi ca episcop de

   Huși, apoi l-a regăsit ca mitropolit când a revenit în Moldova, după pacea de la Iași. A avut prilejul să-l îngrijească

   în 27 martie 1796, după atentatul săvârșit de un împricinat moldovean după pierderea unor procese la divanul

   prezidat de mitropolit.

   Maria HOLBAN et alii, Institutul de Istorie al Academiei Române, *Călători străini despre țările române*, *Vol X,*

   *Part.II*, Ed. Academiei Române, București, 1998, p. 1251. [↑](#footnote-ref-3)
3. Din datele relatate într-o lucrare manuscris a profesorului Ioan N. CIUCANU din Poiana Teiului, județul Neamț,

   aflăm la pagina 2, că Alexandru Stamate era de origine italian și după căsătorie a trecut de la catolicism la

   ortodoxie. A venit din Ardeal cu multe oi și s-a localizat în satul(cătunul) Coroiu, astăzi în comuna Poiana Teiului.

   Mai aflăm ca avea doi fii pe care i-a dus la Mănăstirea Neamț pentru a învăța carte, unul dintre ei fiind viitorul

   mitropolit Iacob Stamate, iar fratele său a revenit la Coroiu unde a fost primul preot de mir de la biserica din lemn

   din Petru Vodă la care până atunci au slujit călugări de la Neamț. Lucrarea profesorului Ciucanu este o scurtă

   descriere monografică de 6 pagini a istoricului bisericii din satul Petru Vodă care a fost zidită între anii 1762 și

   1783. Deși nu este un document care să ateste informațiile transmise de profesor, totuși o cercetare mai amănunțită

   a altor documente care să poată aduce mai multe lămuriri în acest sens, ar fi necesară. [↑](#footnote-ref-4)
4. Arhim. Ioanichie BĂLAN, *Patericul românesc*, Ed. Mănăstirea Sihăstria, p. 316 [↑](#footnote-ref-5)
5. Nicolae IORGA, *Istoria Bisericii Românești și a vieții religioase a românilor, vol.I* Tipografia,,Neamul Românesc”

   Vălenii de Munte, 1908, p.195 [↑](#footnote-ref-6)
6. Ierom. Marcu PETCU, et alii, *Istoria monahismului ortodox în revistele teologice din România*, Ed. Bibliotecii

   Naționale a României Ed. Mitropolit Iacob Putneanu, 2011, p. 169. [↑](#footnote-ref-7)
7. Fetele de boier cărora părinții nu le puteau da o avere mai mare drept zestre, erau duse la mănăstire, chiar dacă nu

   aveau vocație pentru viața monahală. Acest lucru îl aflăm din cartea lui George Călinescu ,,Ion Creangă, viața și

   opera” Editura Litera Internațional, București, 1966, p. 69 [↑](#footnote-ref-8)
8. Diac. Dr. Alexandru I. CIUREA, *Iacov Stamati,* Iaşi, 1946, p. 184-185 [↑](#footnote-ref-9)
9. *Istoria Bisericii Române-Manual pentru Institutele Teologice*, Vol II, s.n., E.I.B.M.O.București, 1958, p. 269 [↑](#footnote-ref-10)
10. Pr. lect. dr. Ion VICOVAN, *Mitropolitul Iacov Stamati, “Pestalozzi al românilor”, şi preocupările sale pentru*

    *învăţământ– 200 de ani de la Anaforaua sa –*, în *Teologie și Viață*, *anul X (LXXVI),* nr. 1-6, 2000, Editura

    Doxologia, Iași, p. 219-227. [↑](#footnote-ref-11)
11. Nicolae IORGA, *Istoria învăţământului românesc*, Ed. Casei Școalelor, București, 1928, p. 141 [↑](#footnote-ref-12)
12. Pr. lect. dr. Ion VICOVAN, ,,Moștenireaspirituală și culturală a Bisericii -Educația în gândirea și lucrarea

    mitropoliților Moldovei Iacob Putneanu, Iacob Stamati și Veniamin Costachi”, în *Teologie și Viață*, anul XXVI

    (XCII),2016, nr. 5-8, Ed. Doxologia, Iași, p. 15 [↑](#footnote-ref-13)
13. Pr. lect. dr. I. VICOVAN, ,,Moștenireaspirituală și culturală …”, p. 16. [↑](#footnote-ref-14)
14. Pr. lect. dr. I. VICOVAN, ,,Moștenireaspirituală și culturală …”, p. 14. [↑](#footnote-ref-15)
15. Pr. lect. dr. I. VICOVAN, ,,Moștenireaspirituală și culturală …”, p. 15 [↑](#footnote-ref-16)